open-index/open-wikipedia-markdown huggingface dataset:
Maglód

**Maglód** on linn Ungaris Pesti komitaadis Vecsési kreisis.

## Geograafiline asend
Maglód asub Budapesti kesklinnast ligikaudu 24 km idakagus.

## Ajalugu
*[[Anonymus Bele regis notarius]]* on 1200. aasta paiku maininud Maglódi nimelist ülikut. Küla esimene kindel mainimine ürikutes pärineb 1352. aastast. 1546. aastal rüüstasid küla Türgi väed. Küla jäi tühjaks. Maglódi taasasustamine algas 17. sajandi lõpus. 18. sajandi esimesel poolel toodi külla slovaki talupoegi. Raudteeühenduse Budapestiga sai Maglód 1882. aastal. Linnaõigused anti Maglódile 2007. aastal.

## Sõpruslinnad
* Bene, Ukraina
* Dlhá Ves, Slovakkia
* Lueta, Rumeenia
* Mýtne Ludany, Slovakkia

## Viited
Nõudluse juhtimine

**Nõudluse juhtimine**, ka nõudluse haldamine (ingl.k. *demand management*) on kestev toiming, mille ülesandeks on viia mingi toote või teenuse nõudlus  vastavusse kavandatavate  ja piiratud tarnemahtudega. Eesmärgiks on üritada kehtestada kasvõi osalist tasakaalu klientide (tarbijate) vajaduste ja tarneahelates eksisteerivate võimaluste vahel. Nõudluse juhtimise meetmete rakendamisega võidakse tarbijanõudlust kas suurendada või vähendada. 

Nõudluse juhtimise all mõeldakse ka nõudluse majanduslikku kontrollimist vähendamaks ja/või hoidmaks ära tarbimises mõõnaperioode. Enamasti toimub nõudluse juhtimine alati positiivses ehk seda suurendada püüdvas suunas mitmesuguste majanduslike ja seadusandlike meetodite abil. Nõudlust võidakse  vähendada või suurendada makromajanduslikult riikide valitsuste poolt seadusandlike vahendite  ja valitsuse määrustega. Valitsuse tegevuse eesmärgiks on kutsuda teatud tingimustes (majanduslangus jms) esile tavapärasest suurem nõudlus teatud kaupade või kaubagruppide järele. Nii võidakse näiteks muuta teatud kaubagruppide aktsiisi- ja käibemaksu või doteerida omalt poolt teatud kaupade (sõiduautode, elektriautode) müüki. 

## Viited
Sõltumatu nõudlus

**Sõltumatu nõudlus**  (ingl.k. *independent demand*) on mingi tootenimetuse nõudlus, mis ei sõltu nõudlusest muude toodete järele, vaid tuleneb tarbijate otsestest ostuotsustest  või edasimüüjate tellimustest antud tootele. Ühe tooteartikli müügi suurenemine või vähenemine ei too kaasa muutusi ühegi teise tootenimetuse läbimüügis. Nõudlust tarbekaupade järele võib iseloomustada valdavalt kui sõltumatut nõudlust. 

Sõltumatut nõudlust iseloomustavad järgmised tunnused:

* nõudlus tootenimetuse järele varieerub ebaregulaarselt, juhuslikel põhjustel;
* tootenimetuse varu planeeritakse ja hallatakse sõltumatult teistest tootenimetustest;
* varude planeerimisel kasutatakse tavaliselt nõudluse prognoosimise meetodeid, mis võimaldavad prognoosida tulevikunõudlust lähtuvalt minevikus esinenud nõudlusest;
* kompenseerimaks prognoosivigu planeeritakse lisaks kasutusvarule reservvaru; 
* tarnevõime kriitiline küsimus on pigem tarnitav kogus, kui tarne ajastamine.

## Viited
Sõltuv nõudlus

**Sõltuv nõudlus**  (ingl.k. *dependent demand*) on nõudluse liik, mille puhul valitseb otsene (enamasti lineaarne) sõltuvus eri tooteartiklite vahel. Nii näiteks valitseb otsene seos valmistoote ja selle tootmiseks vajalike materjalide ja tootekomponentide vahel. Sõltuv nõudlus on aluseks tootmiseks vajalike materjalide planeerimisel.  

Sõltuv nõudlus on iseloomulik tootmissisendite varudele tüüpilises tootmisettevõttes. Tootja ostab sisse materjale, detaile ja tootekomponente, mida kasutatakse lõpptoote  valmistamiseks. Nõudlus sellistele toodetele tuleneb tootmisplaanist.  

Sõltuv nõudlus võib olla vertikaalne või horisontaalne.  Kaubaartikli sõltuvus on  **[[Vertikaalne sõltuvus|vertikaalne]]**, kui tootesõlmi ja -komponente kasutatakse tootmisprotsessis lõpptoote koostamiseks. Tootekomponenti kasutatakse tootmisprotsessis valmistoote koosteks, mistõttu sõltub nõudlus selle järele valmistoote nõudlusest. Sõltuvus on **[[Horisontaalne sõltuvus|horisontaalne]]**, kui toote müügiga kaasneb mõne muu tootenimetuse  müük või mingi lisand tootele.  

Vertikaalselt sõltuva nõudlusega laoartiklite haldamist iseloomustavad järgmised tunnused:

* laoartikleid planeeritakse ja hallatakse alati seotuna muu tootenimetusega valmistoote struktuuriga vastavuses;
* tootmissisendite varude täiendamiseks vajalikud kogused võib määrata täpselt, lähtudes laoartikli seotusest muude toodetega;
* tootmissisendite varudele ei pea kunagi nõudlust prognoosima, prognoosima peab valmistoote nõudlust;
* tootmisplaaniga seotud otsused mõjutavad otseselt nõudlust laoartikli järele;
* sõltuva nõudluse puhul vajatakse harva ja vajadusel väikest reservvaru;
* tarnevõime kriitiline küsimus on pigem tarne ajastamine, kui tarnitav kogus. 

## Viited
Dialonectria

***Dialonectria*** on seente perekond kottseente hõimkonnas.

## Liike
* *Dialonectria episphaeria* – kerajas komuseen

## Välislingid
*
Tootesõlm

**Tootesõlm**, ka alamkoost (ingl.k. *subassembly*) kujutab endast üht suuremat ja kompaktsemat osa lõpptootest, mida võidakse ladustada enne lõpptoote koostamist. Tavaliselt kasutatakse allhankijate valmistatavaid tootesõlmi aparaaditööstuses, autotööstuses, lennukitööstuses, laevaehituses ja mujal masinaehituses.

## Viited
Pooltoode

**Pooltoode** (ingl.k. *semi-finished product*) on materjal, tootekomponent ja/või -sõlm ühendatud kujul, mis on läbinud osalise töötlemise või koostamise ja mis on tootmises ootamas järgmist töötlemis- või koosteetappi. 

## Vaata ka
* Valmistoode

## Viited
Valmistoode

**Valmistoode** ehk **lõpptoode**, **lõpetatud toode** (ingl.k. *final product;* *finished product*) on tarbekaup, mis saadetakse valmistajatehasest jaotus- ning müügikanalitesse – distribuutoritele, diileritele, traditsioonilise jaekaubanduse ja e-kaubanduse ettevõtetesse, kust ostavad tarbekaupu füüsilisest või juriidilisest isikust tarbijad. Lõpptooted on ka erinevad masinad ja seadmed, mida soetavad ettevõtted toodangu valmistamiseks või teenuste osutamiseks.  

Valmistoote määratlus on tinglik. Tavaliselt ei peeta valmistooteks tooraineid, materjale, tootekomponente ja tootesõlmi. Tegelikult on ka need tootja jaoks valmistooted, kuna töötlemine neid valmistanud ettevõttes on lõpetatud ja need müüakse edasi tarneahelas järgmistele tootjatele seni, kuni keegi valmistab tarbimiseks valmis tooted ehk tarbekaubad. Sel põhjusel on vaja eristada tootjate poolt töötlemiseks ja koosteks kasutatavaid valmistooteid ja lõpptooteid ehk tarbekaupu.

## Vaata ka
* Pooltoode

## Viited
First In First Out

***FIFO*** (**First In First Out**) ehk "esimesena sisse, esimesena välja" laovarude juhtimise meetod, mille  rakendamisel eeldatakse, et tooteid müüakse või kasutatakse  nende soetamise järjekorras. Esmalt kantakse kuluks algjääk, seejärel esimesena saabunud partii, siis järgmise partii soetusmaksumus jne. *FIFO* meetodi rakendamisel kajastatakse varude lõppjääki bilansis viimasena saabunud partiide soetusmaksumuses. 

## Viited
Rheinmetall

**Rheinmetall AG** on börsil noteeritud Saksamaa kaitsetööstusettevõte ning autotööstuse komponentide tootja. Ettevõtte peakontor asub Düsseldorfis. 23. märtsist 2023 kuulub Rheinmetall Saksamaa juhtivasse börsiindeksisse DAX-i. 2022. aastal oli ta käibe järgi Saksamaa suurim ning Euroopa viies kaitsetööstusettevõte.

## Ajalugu
1889. aastal asutas *Hörder Bergwerks- und Hütten-Verein* Saksa keisririigile laskemoona tootmiseks ettevõtte *Rheinische Metallwaaren- und Maschinenfabrik Actiengesellschaft*. 

## Viited

## Välislingid
* Rheinmetalli koduleht
Anna Eller

**Anna Eller** (sünninimi **Anna Josefina Sofia Maria Fenrich von Gjurgjenovac**; esimeses abielus **Anna Kremer**; 24. detsember 1886 – 1942) oli Eesti pianist.

Sündis arvatavasti Vilniuses, kasvas Poolas Varssavis. 1906. aastal abiellus Rafael R. Kremeriga. 1907. aastal siirdus Peterburi, kus alustas õpinguid Peterburi konservatooriumis. Ülikooli õpingute ajal 1908. aastal tutvus ta oma tulevase abikaasa Heino Elleriga. Pärast konservatooriumi lõpetamist 1915. aastal läks Tartusse ja töötas seal klaveriõpetaja. 1920. aastal Anna ja Heino Eller abiellusid.

Anna Eller hukati sakslaste poolt 4.02.1943 Tallinnas.

## Välislingid
* ANNA KREMER - ABIKAASA, KOLLEEG, MÕTTEKAASLANE
* Heino Eller 125
Steve Halliwell

**Steve Halliwell** (õieti **Stephen Harold Halliwell**; 19. märts 1946 Bury – 15. detsember 2023 Leeds) oli Briti telesarjanäitleja.

Teda tunti eeskätt Zak Dingle'i rolli järgi Briti draamasarjas "Emmerdale", kus ta mängis aastatel 1994–2023. 

1993. aastal mängis ta telesarjas "Südameasi" ja aastail 1993–1994 mängis ta Bob Cairnsi telesarjas "Coronation Street". 

## Välislingid
*
Hiidenportti rahvuspark

**Hiidenportti rahvuspark** (soome keeles *Hiidenportin kansallispuisto*) on rahvuspark Soomes Kainuu maakonnas Sotkamos. Hiidenportti rahvuspark loodi 1982. aastal piirkonna põlislooduse säilitamiseks. Pargi pindala on 45 ruutkilomeetrit.

Kaks kolmandikku alast on okaspuumets. Ürglooduslähedased riigimetsad on keskmiselt 100–150 aastat vanad ning viimased raied tehti 20. sajandi alguses.

Pargi tuntuim vaatamisväärsus on vertikaalsete kaljudega Hiidenportti (tõlkes "Hiisi värav") säng.

## Viited
Päijänne rahvuspark

**Päijänne rahvuspark** (soome keeles *Päijänteen kansallispuisto*) on rahvuspark Soomes Päijänne järve lõunaosas. 

See koosneb 50 hoonestamata saarest ja asustatud saarte osadest. 

Rahvuspark asutati 1993. aastal ja selle pindala on 14 ruutkilomeetrit.

## Viited
Hossa rahvuspark

**Hossa rahvuspark** on rahvuspark Soomes Põhja-Pohjanmaa maakonnas Suomussalmi valla põhjaosas Hossa külast läänes.

Enne rahvuspargi rajamist oli Hossa riiklik telkimisala. Telkimisala rajati 1979. aastal ja selle pindala oli 90 km². 2016. aastal tehti ettepanek moodustada saabuva Soome sajanda aastapäeva puhul Hossa rahvuspark. Ala valikul lähtuti muuhulgas piirkonna olulisusest iseseisva Soome ajaloos, rahvuspargi mõjust piirkonna turismile ja kohalike soovist kaitsta piirkonna loodust.

Rahvuspargi tuntuimad vaatamisväärsused on jääaja kujundatud seljakud ja umbes 4000 aasta vanused Värikallio kaljumaalingud piirkonna põhjaosas.

## Viited
Joseph Henry

**Joseph Henry** (17. detsember 1797 Albany, New Yorgi osariik – 13. mai 1878 Washington) oli ameerika füüsik, Rahvusliku Teaduste Akadeemia liige ja selle president (1868–1878). Töötas elektromagnetismi ja selle rakenduste alal; neil uuringutel põhineb Samuel Morse’i ja Charles Wheatstone’i leiutatud elektromagnetiline telegraaf. Samuti kuuluvad tema leiutiste hulka relee ja elektromehaaniline lüliti.

Henry avastas 1832 endainduktsiooni elektromotoorjõu sõltuvuse voolu muutumise kiirusest. Samuti avastas ta iseseisvalt vastastikuse induktsiooni, kuigi Michael Faraday avaldas oma tulemused varem. 

Tema  järgi on nimetatud SI-süsteemi induktiivsuse ühik henri. 

## Viited
Örkény

**Örkény** on linn Ungaris Pesti komitaadis Dabasi kreisis.

## Geograafiline asend
Örkény asub Budapestist ligikaudu 50 km lõunakagus ja Kecskemétist umbes 32 km loodes. Linna läbib Budapest–Lajosmizse–Kecskeméti raudteeliin.

Linna lähedal asub motoringrada Euro-Ring.

## Ajalugu
Asulat on esmamainitud 1424. aastal. Türgi ikke järel oli piirkond inimtühi ja seda hakati uuesti asustama 1784. aastal. Örkény sai linnaõigused 2004. aastal.

## Sõpruslinnad
* Dvory nad Žitavou, Slovakkia
* Mali Iđoš, Serbia
* Miercurea Nirajului, Rumeenia
* Ulieș, Rumeenia
* Wörth an der Donau, Saksamaa
* Kosson, Ukraina

## Viited
Budakalász

**Budakalász** on linn Ungaris Pesti komitaadis Szentendre kreisis.

## Geograafiline asend
Budakalász asub Doonau Szentendre haru ääres, Budapesti kesklinnast ligi 13 km põhjas.

## Ajalugu
Asulat on esmamainitud 1135. aastal. Türgi võimu lõppedes asus 17. sajandi lõpul piirkonda elama serblasi. 18. sajandi keskel ja 19. sajandi algul tuli Budakalászisse saksa asunikke. Budakalász sai raudteeühenduse 1888. aastal. 1946. aastal saadeti suurem osa Budakalászi saksa rahvusest elanikke riigist välja.

Budakalász sai linnaks 2009. aastal.

## Sõpruslinnad
* Ada, Serbia
* Kahl am Main, Saksamaa
* Lueta, Rumeenia

## Viited
Alisa Verde

**Alisa Verde** (sündinud 1. aprillil 1991) on eesti kunstnik, psühholoogiline nõustaja, nõid ja mitme raamatu autor.

Alisa Verde on telesaate "Selgeltnägijate tuleproov" 2017. aasta võitja.

Ta õpib Eesti Kunstiakadeemias ning kogub vesivärve ja värvipliiatseid.

## Looming
### Raamatud
* "Sinuga ühes palatis". Kirjastus Paradiis, 2020
* "Mida sa teeksid, kui sa ei kardaks. Kirjastus Paradiis, 2019

## Isiklikku

Verde kolis 2018 aastal kokku filmilavastaja ja montaažirežissööri Asko Kasega.

## Viited

## Välislingid
* Nõid Alisa valus pihtimus: olen 30 ja alkohoolik, elu24, 20. september 2021
* SKANDAAL ⟩, Nõid Alisa vihastas Saagimi peale: kas sa, Anu, arvasid, et ma ei näe seda?, elu24, 13. juuni 2021
* ENNE JA PÄRAST FOTOD ⟩ Nõid Alisa on aastaga üle kümne kilogrammi alla võtnud, elu24, 28. mai 2021
* Mis on üleloomulike võimete hind? Miks ei soovi nõid Alisa Verde kunagi lapsi saada ja kavatseb end steriliseerida?, Delfi, 09.04.2021
* Koroonaviirust põdenud nõid Alisat tabas järgmine hoop,elu24.ee, 1. aprill 2021
* Sirje Presnal, Alisa:"Hullus ja intelligents üksteist ei sega. Igaüks võib hullumajja sattuda.", Õhtuleht , 21. detsember 2020
* Nõid Alisa Verde esitles uut raamatut "Sinuga ühes palatis", vikervaade.ee, 17.12.2020
* Vaata, missugust kirevat elu elab nõiasaate Alisa suhtlusvõrgustikus!, Naisteleht, 9. november 2017
* Selgeltnägija, kunstnik ja kirjanik Alisa Verde sattus hullumajja ja kirjutas sellest raamatu, Õhtu!, 15. märts 2021
* Vikerraadio, Intervjuud. 9.15. Nõid Alisa Verde. Mida arvata Igor Mangi skandaalist?, 15.05.2018
* Puuduta mind, 116. saade, Nõid Alisa õpib kunstiakadeemias ja maalib iseenda verega, Youtube, 31. jaanuar 2020
Újhartyán

**Újhartyán** (saksa keeles *Hartian*) on linn Ungaris Pesti komitaadis Dabasi kreisis.

## Geograafiline asend
Újhartyán asub Budapesti kesklinnast ligikaudu 40 km kagus.

## Ajalugu
Küla on esmamainitud 1276. aastal. Türgi ikke lõppedes oli küla inimtühi. 18. sajandil asus sinna elama ungari, saksa ja slovaki asunikke.

Újhartyán sai linnaõigused 15. juulil 2013.

## Viited
First Expired First Out

***[[FEFO]]*** (ingl.k. *First Expired First Out*) on laovarude juhtimise viis, mille puhul eeldatakse, et tooteid müüakse või kasutatakse nende aegumise järjekorras. Esmalt kantakse kuluks tootepartiid, mille aegumistähtaeg saabub esimesena. *FEFO* meetodi rakendamisel arvestatakse varude lõppjääki ettevõtte bilansis kõige „värskemate” tootepartiide soetusmaksumuses. 

## Viited
Last In First Out

***[[LIFO]]*** (ingl.k. *Last In First Out*) on laovarude juhtimise meetod, mille rakendamisel eeldatakse, et tooteid müüakse või kasutatakse nende saabumisele vastupidises järjekorras. Esmalt kantakse kuluks viimati saabunud kaup, seejärel enne seda saabunud partii soetusmaksumus jne. *LIFO* meetodi rakendamisel kajastatakse varude lõppjääki bilansis esimesena saabunud partiide soetusmaksumuses. 

## Viited
Varude haldamine

**Varude haldamine**, ka laovarude haldamine (ingl.k. *inventory management; field inventory management*) on logistika ja tarneahela juhtimise valdkond, mis hõlmab varude juhtimise, varude füüsilise seisundi jälgimise ning tootenimetuste tegelike (füüsiliste) koguste tuvastamise tegevusi. See on süsteemne tooteartiklite varude taseme jälgimine ning täiendustarnete korraldamine, et tagada nõudluse rahuldamine ja vältida ülemääraste varude tekkimist.  

Varude haldamine on ka igasugune toorainete, materjalide, tootekomponentide ja valmistoodete varudega seotud juhtimis- ja korraldustegevus, mille eesmärk on tagada klientide (tootjate, edasimüüjate, tarbijate) nõudluse rahuldamine mõistlike ja aktsepteeritavate kuludega. Varude haldamise peamine ülesanne on klientide vajaduste rahuldamine, neile vajaliku teenindustaseme tagamine, käibekapitali tõhus kasutamine, varude läbipaistvuse ja toodete füüsiliste ning virtuaalsete ehk loogiliste laosaldode ühtelangevuse tagamine. Varude haldamise eesmärk on hoida varud sobival/optimaalsel tasemel, et tooteid poleks üle ega puudu.  

Selleks tuleb lahendada kaks vastuolulist, kuid samas omavahel seotud ülesannet:

* Omada piisavalt varusid tagamaks nii välis- kui ka siseklientide tellimuste täitmine neid rahuldaval moel ehk kõrge klienditeeninduse tase. Klient tajub tarnija juures varude olemasolu või puudumist olulise tegevusnäitaja – tarnevõime kaudu.
* Minimeerida säilituskulud, esmajoones varudesse seotud kapital ettevõtte kasumlikkuse suurendamiseks. 

Kuna operatiivne ostutöö on mõeldamatu ilma tellimise aja ja tellitava koguse tuvastamiseta, on varude haldamise ja igapäevased rutiinsed ostutegevuse toimingud omavahel orgaaniliselt läbi põimunud. Ostupartii suuruse ja tellimuse esitamise aja otsustamine on mõeldamatu ilma nõudlust, laosaldosid ja tarneaega teadmata. Seega annavad varude juhtimisel tehtavad otsused sisendi ostutellimuste esitamiseks ja sellele järgnevaks tarnete haldamiseks. 

Varude haldamine ettevõttes eeldab kahe osategevuse – varude järelevalve ja varude juhtimise paralleelset läbiviimist. Varude efektiivne haldamine on seetõttu heal tasemel läbiviidava varude järelevalve ja juhtimise tulemus. Varude haldamine taandub lõppkokkuvõttes pidevale vastuste otsimisele järgmistele küsimustele:

* Missugused on õiged varud?
* Missugusel kujul tuleks varusid hoida?
* Missuguses koguses tuleks varusid hoida?
* Kus tuleks varusid hoida?
* Millisel ajal peaks varusid omama?
* Missugune oleks õige (optimaalne) varude omamise kulu? 

## Viited
Varude järelevalve

**Varude järelevalve** (ingl.k. *inventory control)* on varude haldamise funktsioon, mille sisuks on järelevalve varude olemasolu, nende tegelikkusele vastavuse, hoiutingimuste, laokäsitsemise, riknemise, kahjustumise, hävimise, moraalse vananemise jms üle. Järelevalve eesmärk on saavutada võimalikult täpne vastavus toodete füüsiliste ja loogiliste laosaldode vahel, samuti olukord, kus kõigi laos olevate toodete varud on likviidsed. Peamine vastutus varude kontrolli funktsiooni täitmisel on laopersonalil, kuid sellesse peaksid olema kaasatud ka ostutöötajad, varude haldurid ja materjalijuhid tootmisettevõttes.  

Süsteemne ja süstemaatiline tooteartikli füüsiliste ja loogiliste laosaldode võrdlemine ning toodete müügi- ja kasutuskõlblikkuse tuvastamine eeldab regulaarset või perioodilist inventuuride läbiviimist, mille käigus tuvastatakse hoiustatavad tooteartiklid, nende kogused, komplektsus, aegumis- ja realiseerimistähtajad, kasutuskõlblikkus, realiseeritavus, kahjustused, moraalne vananemine jms, millele järgneb asjakohaste tegevuste korraldamine ja läbiviimine. 

## Viited
Tápiószele

**Tápiószele** on linn Ungaris Pesti komitaadis Nagykáta kreisis.

## Geograafiline asend
Tápiószele asub Budapesti kesklinnast umbes 64 km idakagus ja Szolnokist ligikaudu 30 km loodes.

Linn on saanud nime Tápió jõe järgi.

## Ajalugu
Asulat on esmamainitud 1219. aastal. Türgi võimu lõpu ajal oli asula mahajäetud. Uuesti alustati küla asustamist 1723. aastal.

Tápiószele sai linnaõigused 1. juulil 2009.

## Viited
Romanovite dünastia 300. aastapäev

**Romanovite dünastia 300. aastapäev** oli 1913. aastal üle kogu Venemaa Keisririigi toimunud pidustused tähistamaks 300. aasta möödumist Romanovite dünastia võimule saamisest.

Venemaa Keisririigi linnades peeti kirikutes tänupalvusi, korraldati kohalike sõjaväegarnisonide sõjaväeparaade, kuberneride ja linnapeade pidulikke balle, õhtusööke ja vastuvõtte, korraldati ajaloonäitusi ja rahvapidusid. Paljude majade ja kaupluste aknaid kaunistasid keisririigi lipud ning tsaar Mihhail Romanovi ja valitseva keisri Nikolai II portreed. Aastapäevapidustuste programm oli mahukas, selle tähistamine algas veebruaris ja kestis 1913. aasta sügiseni. Lõpupidustused toimusid Moskvas.

## Tähistamine Eestimaa ja Liivimaa kubermangus

File:Romanovi suguvõsa valitsuse 300 a juubelipidustused Narvas.tif|Romanovite valitsuse 300 a juubelipidustused Narvas (1913)
File:Romanovite dünastia 300. aastapäeva tähistamine Tartu Raekoja platsil.jpg|Romanovite dünastia 300. aastapäeva tähistamine Tartu Raekoja platsil (6. märts 1913)
File:Kuradisilla avamine 1913 Toomel.jpg|Aleksander I silla avamine Tartus (14. september 1913)


## Mälestusmärgid
* Romanovite 300-aastase valitsemise juubeli monument

## Välislingid
* [Kõigekõrgem manifest 21. veebruar 1913](https://et.wikisource.org/wiki/K%C3%B5igek%C3%B5rgem_manifest_(1913))
Käärik

**Käärik** on eesti perekonnanimi.

## Statistika
2023. aasta 1. jaanuari seisuga oli Eestis perekonnanimi Käärik 290 inimesel: 140 mehel ja 150 naisel. Perekonnanimede levikult oli Käärik meeste puhul 505. kohal ja naiste puhul 518. kohal. Kõige levinum oli perekonnanimi Käärik üle 85-aastaste vanuserühmas, kus neid on 10 000 elaniku kohta 2,90. Nimi oli kõige sagedasem Põlva maakonnas, kus sellist nime kandis maakonna 10 000 elaniku kohta 14,77 inimest.

19. sajandi algul pandi pärisorjusest vabastamise käigus talupoegadele Võrumaal Põlva ja Kanepi kihelkonnas; Viljandimaal Paistu ja Tarvastu kihelkonnas; Tartumaal Otepää, Tartu-Maarja ning Võnnu kihelkondades ja Virumaal Viru-Jaagupi kihelkonnas 10 korral nimeks Kärik, Kärick, Kaerick ja Kärrik (normaliseeritult Käärik). 

Nimede eestistamisel võeti perekonnanimi Käärik aastal 1936 kasutusele 2 korral isikute poolt, kes kandsid varem nime Kärike ja Zavazalski.	

## Nime kandjaid
*Aili-Reet Käärik, eesti rahvusest Rootsi bioloog ja keskkonnateadlane (1957–)
*Aino Käärik, eesti botaanik, mikrobioloog ja puiduseente eriteadlane (1918–)
*Andres Käärik, eesti rahvusest Rootsi poliitik ja eesti aktivist Rootsis (1954–2007)
*Eugen Käärik, eesti advokaat (1877–1940)
*Henn Käärik, eesti sotsioloog (1950–) 
*Kaljo Käärik, eesti keemik ja metallurgiateadlane (1917–2008)
*Meelis Käärik, eesti matemaatik ja statistik (1976–) 
*Theodor Käärik, Eesti sõjaväelane ja riigiametnik (1889–1940)

## Viited

## Välislingid
*
Varude poliitika

**Varude poliitika**  (ingl.k. *inventory policy*) on organisatsiooni kirjalikus vormis varude haldamise tegevuste ülesanded ja eesmärgid ning varude haldamisega seotud tegevusi käsitlev lähenemisviis või kontseptsioon. Korraga võidakse kasutada kas üht või mitut poliitikat. Vastavalt sellele, kuidas muutuvad turusituatsioon ja konkurents, võidakse minna üle ühelt poliitikalt teisele. Mõnda poliitikat saab kasutada üheaegselt, mõned on aga vastandlikud, mistõttu ühe kasutamine välistab teise. 

Enamkasutatavad varude juhtimise poliitikad on järgmised:

* ühesuguse tarnevõime tagamine kõikidele toodetele;
* varudega seotud kogukulude minimeerimine;
* keskendumine tähtsamatele klientidele;
* keskendumine olulisematele toodetele;
* keskendumine tulusamatele toodetele;
* keskendumine suurema käibega toodetele.
Teelolev varu

**Teelolev varu** (ingl.k. *inventory in transit)* on veoprotsessis vedajate valduses olev varu või ka vedajate valduses olevate varude väärtus. See on lähtekoha ja sihtkoha vahepeal veoprotsessis oleva materjalide ja/või valmistoodete varu. Näiteks tarbekaubad, mis on teel tootjatehasest kesklattu või kesklaost jaotuskeskusesse.  

Kaupade liikumine saatjalt saajale nõuab aega. Kui liikumine on aeglane ja/või toimub pikkade tarneahelate korral pikkade vahemaade taha, võib tootenimetuse teel oleva varu suurus ületada ladustamispunktis hoiustatava varu suuruse. Teel olevat varu võidakse arvestada teatud juhtudel tingimuslikult osana kasutusvarust. 

## Viited
Konsignatsioonivaru

**Konsignatsioonivaru** (ingl.k. *consignment inventory; consignment stock*) on tarnija omanduses ja kliendi valduses olevad kaubad, mille eest tasutakse tarnijale pärast nende edasimüümist või tootmises kasutamist ehk pärast seda, kui need kliendi poolt ära ostetakse. Kui tavaliselt on kaubavarud selle omaniku valduses, siis võivad klient ja tarnija leppida kokku, et tarnijale kuuluvaid varusid hoiustatakse kliendi juures. Kaubad võivad seejuures paikneda kliendi laos, müügisaalis, ratastel (veokis või kaubikus) või avatud laoplatsil. 

Konsignatsioonivaruga töötamine on klientide seas populaarne järgmistel põhjustel:

* varuga ei pea siduma ettevõtte käibekapitali;
* varu on igal hetkel olemas edasimüügiks või tootmisvajaduste katmiseks;
* vastutus täiendustarnete eest on täies ulatuses tarnijal;
* pole vaja tegelda varude haldamise ja soetamisega. 

Tarnijatele sobib konsignatsioonivaru hoidmine kliendi juures, kuna:

* varud on viidud lähemale nende kasutajatele või edasimüüjatele;
* kliendi nõudlust rahuldatakse maksimaalselt ja defitsiidijuhtumeid esineb harva;
* tarneid saab korraldada tarnija määratud sagedusega;
* koostöökontseptsioon tagab kliendi rahulolu ja enamasti pikaajalise koostöö. 

## Viited
Varude juhtimine

**Varude juhtimine** (ingl.k. *inventory control*) on varude haldamise tähtis osategevus, mis seisneb peamiselt toodete tellimise aja ja tellitavate koguste tuvastamises. Varude juhtimine hõlmab ka nõudluse prognoosimist, kasutus- ja reservvarude tuvastamist ja aeglaselt liikuvate varude minimeerimist ning vältimist. Varude juhtimisega tasakaalustatakse äriprotsessi vastuolulisi vajadusi ja nõudeid.

Varude juhtimise tegevused on läbiviidavad ainult kas analüütilisel tasemel manuaalselt tabelarvutustarkvara abil ja/või ettevõtte majandustarkvara kasutades. Seejuures eeldatakse, et varude juhile edastatud või tarkvarast andmehõive (päringutega) saadud sisse ostetavad, hoiustatavad ning müüdavad kogused ning virtuaalsed tootesaldod langevad kokku vastavate tootenimetuste füüsiliste kogustega (varude täpsus 100%). Tegelikkuses see nii pole, kuna 100% varude täpsus pole praktikas saavutatav. Kui varude juht peaks tegema varudega seotud arvutused ja otsused näiteks kõigest 95% keskmise varude täpsuse juures, võivad arvutustulemused ja vastuvõetavad otsused minna tegelikkusest sedavõrd palju lahku, et hakkavad mõjutama kaubandusettevõttes toodete saadavust. Tootmisettevõttes kutsuks sedavõrd madal varude täpsuse näitaja esile tõsiseid tootmisseisakuid.   

Varude juhtimisel seatakse eesmärkideks klientidele kõrge teenindustaseme pakkumine ning ettevõtte käibevahendite tõhus kasutamine. Tuleb minimeerida erinevused nõudluse ja tarnevõime vahel, rahuldades seejuures nõudlust minimaalsete kuludega. Erinevused nõudluse ja tarnevõime vahel on tingitud eelkõige kolmest tegurist: nõudluse muutumine, tarneaegade muutumine ning varude füüsilise seisundi ning laosaldode tuvastamise täpsus. 

Varude juhtimine ettevõttes hõlmab järgmisi valdkondi ja tegevusi:

* varude optimaalse taseme hoidmine nõutava teenindustaseme tagamiseks;
* tulevikunõudluse prognoosimine;
* varude planeerimine kooskõlas organisatsiooni eesmärkidega;
* varude paigutamine ettevõtte tootmis- ja logistikasüsteemis ning tarneahela     ulatuses;
* materjalivajaduse planeerimine tootmisettevõttes;

* klientide teenindamise jälgimine ja neile vajaliku teenindustaseme tagamine;
* ostutegevus kui varude juhtimise kaastegevus ja üks funktsioonidest;
* varude täiendamise ja säilitamise toimingute jätkuv parendamine.

Varude haldamise ja juhtimisotsuste vastuvõtmisega tegelevad ettevõttes enamasti ostuala töötajad – ostuspetsialistid ja ostujuhid. Nii on ostuotsused ja -tegevus kõige paremini ja vahetumalt seotud põhjustega, mis kutsuvad esile vajadused ostuotsuste tegemiseks. Seejuures on loomulik, et ostuspetsialist teeb tootmisettevõttes tihedat koostööd materjalide ja tootmise planeerijaga, kaubandusettevõttes aga müügitöötajaga. 

Suurtes organisatsioonides võib laia tootesortimendi, sagedaste ostude ja suurte ostumahtude juures olla otstarbekas hoida varude juhtimine ja kaupade ostmine kui tegevused lahus. Nii võibki varude juht tegelda pidevalt ostutarbe, ostukoguste ja tellimuse esitamise aja tuvastamisega, ostuspetsialist aga rohkem igapäevase tarnijasuhtlusega, tarnete haldamise ning esilekerkivate probleemide lahendamisega.

## Viited
BMW B58

**BMW B58** on turboga kuuesilindriline reasasetusega bensiinimootor, mis kuulub BMW modulaarmootorite perekonda. Mootorit hakati tootma 2015. aastal ning see on pälvinud laialdast kiitust oma sujuvuse, võimekuse ja töökindluse eest.

B58 asendas populaarse BMW N55 mootori ja võeti esmakordselt kasutusele mudelis BMW 340i (F30).

## Tehnoloogia ja disain
B58 on ehitatud BMW modulaarsuse printsiibi järgi, kus iga silindri standardne maht on 500 cm³. See tagab suure ühilduvuse BMW teiste kolme- ja neljasilindriliste mootoritega (B38, B48).

### Olulised tehnilised uuendused:
* **Suletud jahutussärgiga (Closed-Deck) plokk:** Erinevalt N55 avatud särgiga disainist on B58 plokk oluliselt jäigem, mis võimaldab taluda suuremat põlemisrõhku ja turborõhku.
* **Vesivahejahuti (Air-to-Liquid Intercooler):** Erinevalt tavalistest õhk-õhk tüüpi jahutitest on B58 vahejahuti integreeritud sisselaskekollektori sisse. See lühendab õhu teekonda ja tagab stabiilsema sisselaskeõhu temperatuuri.
* **Heat Management Module:** Mootor kasutab täiustatud termoregulaatorit, mis kontrollib mehaaniliselt jahutusvedeliku voolu, aidates mootoril kiiremini soojeneda ja püsida optimaalses temperatuurivahemikus.
* **Twin-scroll turbolaadur:** Kasutusel on üks suur twin-scroll turbo, mis vähendab turbo viivitust ja parandab reageerimist madalatel pööretel.

## Koostöö Toyotaga
B58 sai rahvusvaheliselt veelgi tuntumaks, kui selgus, et see valiti viienda põlvkonna **Toyota Supra (A90)** jõuallikaks. Toyota tegi mootorile põhjaliku vastupidavuskontrolli ja tegi tihedat koostööd BMW inseneridega, et mootor vastaks Toyota standarditele. See koostöö on kinnitanud B58 mainet kui üht kõige tugevama ehitusega kaasaegset mootorit.

## Auhinnad
B58 mootor on võitnud maineka **Ward's 10 Best Engines** auhinna neljal korral (2016, 2017, 2019 ja 2020). Žürii on korduvalt esile tõstnud mootori uskumatut efektiivsust, suurt võimsusvaru ja vibratsioonivaba tööd.

## Viited
Aktiivne varu

**Aktiivne varu** (ingl.k. *active inventory*) on laovaru, mille moodustavad ettevõtte hoiustatavad materjalid ja valmistooted, mis on mõeldud kasutamiseks tootmises ja/või müügitellimuste täitmiseks. Aktiivne varu koosneb kahest osast: kasutusvarust ja reservvarust. Aktiivne varu on ühtlasi toormaterjalide, materjalide, tootekomponentide ja valmistoodete **[[füüsiline varu]]** (ingl.k. *stock on hand*), mida on võimalik müüa klientidele või kasutada tootmises.

Aktiivse varu all mõeldakse ka lao komplekteerimiskohtadel paiknevaid tooteid, mis on mõeldud väljastustellimuste täitmiseks. 

## Viited
Kõvask

**Kõvask** on eesti perekonnanimi. Lõunaeesti murretes tähendab *kõvask* luisku.

## Statistika
2023. aasta 1. jaanuari seisuga oli Eestis perekonnanimi Kõvask 87 inimesel: 43 mehel ja 44 naisel. Perekonnanimede levikult oli Kõvask meeste puhul 2528. kohal ja naiste puhul 2748. kohal. Kõige levinum oli perekonnanimi Kõvask vanuserühmas 25–29, kus neid on 10 000 elaniku kohta 1,15. Nimi oli kõige sagedasem Valga maakonnas, kus sellist nime kandis maakonna 10 000 elaniku kohta 15,04 inimest.

19. sajandi algul pandi pärisorjusest vabastamise käigus talupojale Võrumaal Räpina kihelkonnas Palo mõisavallas nimeks Kiwask (Kõvask). 

## Nime kandjaid
*Katre Kõvask, eesti ärijuht (1975–)
*Viive Kõvask, eesti hüdrobioloog (1932–1995)

## Viited

## Välislingid
*
Koguvaru

**Koguvaru** (ingl. k. *aggregate inventory*) on kas ühe tootenimetuse (laoartikli) ühikute summa, või kõikide tootenimetuste koguste kogusummat. Ühe laoartikli varu on laos erinevatel hoiukohtadel hoiustatava ühe tooteartikli laosaldode summa. Lao koguvaru on laos hoiustatavate tooteartiklite kogusumma. 

## Viited
Kasutusvaru

**Kasutusvaru**, ka ringlusvaru (ingl.k. *working stock; working inventory*) on osa koguvarust, mida kasutatakse klientide tellimuste täitmiseks. See on osa tooteartikli koguvarust, mis on vajalik nõudluse rahuldamiseks varude täiendamistsükli jooksul. 

Kasutusvaruga rahuldatakse tavapärane nõudlus varude täiendamise perioodil ehk kahe järjestikuse tarne vahelisel perioodil. Kasutusvaru ülesanne on kindlustada ettevõttes igapäevane häireteta klienditeenindus või tootmine. Kui nõudlus ei muutu ja tellimused on tehtud õigeaegselt ning õiges koguses, tarned tehakse kokkulepitud ajal ja tellitud mahus, kindlustab kasutusvaru klientide vajaduste rahuldamise.

Muutumatu suurusega täiendustellimuste puhul moodustab toote keskmine kasutusvaru poole täiendustellimuse kogusest. Kasutusvaru arvutamiseks lahutatakse koguvarust reservvaru. 

## Viited
Reservvaru

**Reservvaru**  (ingl.k. *safety stock*) on osa koguvarust, mida hoitakse lisaks kasutusvarule vältimaks tellimistsükli kestel defitsiidi tekkimist nõudluse suurenemisel, tarnete hilinemisel või muude tarneprobleemide korral.  

Reservvaru omatakse üle tavapärase vajaduse (kasutusvaru) kaitsmaks end nõudluse ettenägematu kasvamise (keskmist ületav nõudlus) või tarnimise ebakindluse (hilinemine, väärtarne jms) vastu. Selle määr sõltub nõudluse kõikumise ulatusest, läbimisajast varude täiendamisel ja tarnija tegelikust tarnevõimest. Reservvaru ülesandeks on kaitsta ettevõtet ja selle kliente varude lõppemise  eest.
Liivi sõja mälestusmärk

**Liivi sõja mälestusmärk** on obelisk, mis püstitati Moskva tsaaririigi opritšnina juhi Maljuta Skuratovi ja teiste tsaar Ivan Julma väeüksuse sõdurite mälestuseks, kes langesid Liivi sõjas Paide vallutamisel 1573. aastal. Mälestusmärk asub Paide linnas Mäos.

Monument püstitati 1886. aastal Mäo mõisniku Olaf von Stackelbergi eestvedamisel, kui Vene suurvürst Vladimir Aleksandrovitš Paidet külastas.

## Viited

## Välislingid
* Kultuurimälestiste register: Monument Paide linna vallutamisel 1573. a. langenud vene sõduritele
Traudl Hecher

**Traudl Hecher** (õieti **Waltraud Hecher-Görgl**; 28. september 1943 Schwaz – 10. jaanuar 2023 Schwaz) oli Austria mäesuusataja.

Traudl Hecher osales kahtedel olümpiamängudel. 

Oma esimestel olümpiamängudel 1960. aastal Squaw Valleys, kui ta oli vaid 16-aastane, võitis ta kiirlaskumises pronksmedali ja suurslaalomis 25. koha. Selle saavutusega on ta tänaseni (seisuga 18.12.2023) kõigi aegade noorim olümpiamedalist mäesuusatamises.

1964. aasta taliolümpiamängudel  Innsbruckis võitis ta kiirlaskumises pronksmedali ja suurslaalomis kaheksanda koha.

Traudl Hecheri lapsed Stephan Görgl ja Elisabeth Görgl olid samuti edukad mäesuusatajad.

## Välislingid
Sülysáp

**Sülysáp** on linn Ungaris Pesti komitaadis Nagykáta kreisis.

## Geograafiline asend
Sülysáp asub Budapesti kesklinnast ligikaudu 35 km idas.

## Ajalugu
1950. aastal ühendati kaks küla, Tápiósáp ja Tápiósüly. 1954. aastal eraldati need külad jälle teineteisest. 1970. aastal liideti Tápiósáp ja Tápiósüly teist korda ja uuele külale anti nimeks Sülysáp.

Sülysáp sai linnaõigused 15. juulil 2013.

## Sõpruslinnad
* Innsbruck, Austria
* Plymouth, Suurbritannia
* Sânmartin, Rumeenia

## Viited
Scala

**Scala** tähendab itaalia keeles treppi. Sõnal on ka teisi tähendusi:
* **[[La Scala|La Scala]]** on Itaalia ooperiteater
* **[[Scala (programmeerimiskeel)|Scala]]** on programmeerimiskeel
Siitame mõis

**Siitame mõis** oli Abja mõisa karjamõis, mis asus tänapäeva Viljandi maakonnas Halliste kihelkonnas.

Siitame karjamõisa maadele, mis olid enne olnud lihtsalt Abja mõisa karjamaad, olevat maetud ka Abja mõisnik Friedrich Adolf von Stackelberg (mõne allika järgi Mõnsikille karjamõisa maadele).

## Viited
Sika mõis

**Sika mõis** (saksa keeles *Sikka*) oli Penuja mõisa karjamõis, mis asus tänapäeva Viljandi maakonnas Halliste kihelkonnas. 

## Viited
Reserveeritud varu

**Reserveeritud varu** (ingl.k. *allocated stock*) on osa laoartikli varust, mis on broneeritud ühe või mitme kliendi (edasimüüja/tarbija või tootmise) jaoks. Seetõttu ei saa reserveeritud varu muudel eesmärkidel kasutada. Reserveeritud varu hoidmise kulu tuleks arvutada eraldi ja tõsta selle katmiseks toodete hindu eksklusiivse teenindamise eest.
Sesoonne varu

**Sesoonne varu**, ka hooaja varu (ingl.k. *seasonal stock*) on müügihooajaks soetatav kauba varu. See on müügihooajal tekkiva suurenenud nõudluse katmiseks hoitav varu suhteliselt ühtlaste tootmismahtude juures. Müügihooaeg võib olla seotud aastaaegadega või riiklike pühadega (jõulupühad, aastavahetus, jaanipäev jms).  

Sesoonset varu hoitakse ka juhtudel, kui tootmine on hooajaline, tarbimine aga pidev. Samuti siis, kui tootmine on pidev, tarbimine aga hooajaline. Tootja ja/või hulgimüüja soetavad suured laovarud enne uue nõudlushooaja algust. Varusid võidakse hooajal küll teatud määral täiendada, kuid hooajavarud luuakse enamasti arvestusega, et need kataksid kogu hooajanõudluse. 

## Viited
Bryce Bennett

**Bryce Bennett** (sündinud 14. juulil 1992 Truckees Californias) on Ameerika mäesuusataja. Ta on 2011. aastast USA suusakoondise liige, kes on spetsialiseerunud kiirlaskumise ja super-G aladele.

Lisaks kohalikele juunioride võistlustele osales Bennett 2007. aastal esimest korda FIS-i võistlustel. Esimestele startidele Põhja-Ameerika karikasarjas (Nor-Am Cup (Nor-Am = Põhja-Ameerika) on FIS-i korraldatav rahvusvaheline suusasari, mida peetakse Põhja-Ameerikas põhjapoolkera talvekuudel.) 2009. aasta veebruaris järgnes järgmisel kuul USA juunioride meistrivõistlustel võit suurslaalomis ja teine ​​koht slaalomis. Bennett on Põhja-Ameerika karikasarjas regulaarselt võistelnud alates 2010. aasta veebruarist ning jõudnud esikümnesse 21. veebruaril 2010 kuuenda kohaga Super Alpi kahevõistluses Aspenis. Pärast seda, kui järgmise 23 kuu jooksul oli Bennett Põhja-Ameerika võistlusel vaid korra esikümnes, sai ta FIS-i võistlustel mitu poodiumikohta, sealhulgas 9. veebruaril 2012 oma esimese võidu Aspeni Super-G-s Nor-Am Cupil. Järgmisel päeval oli ta taas poodiumil teisel super-G-l Aspenis, saavutades Jeffrey Frischi järel teise koha. Ta tuli hooajal 2011-12 Super-G edetabelis neljandaks. 2012. aastal osales Bennett ainsa korra juunioride maailmameistrivõistlustel Itaalias Roccarasos.

Põhja-Ameerika karikasarja hooajal 2012-13 saavutas ta kiirlaskumise edetabelis kolmanda koha, mis andis talle püsiva stardikoha maailma karikasarjas. Tema MK-debüüt toimus 1. detsembril 2013 Lake Louise'i kiirlaskumises, mille ta lõpetas 64. kohal. Mitme poodiumikohaga kindlustas ta hooajal 2013-14 Põhja-Ameerika karikasarjas kiirlaskumise edetabelis esikoha. Talvel 2014/15 osales Bennett kümnel maailma karikasarja etapil, kuid punktikohale ei jõudnud. Esimesed MK-punktid sai ta 4. detsembril 2015 Beaver Creeki kiirlaskumises 29. kohaga. 19. detsembril, üllatas ta Val Gardena kiirlaskumise 6. kohaga (pärast seda, kui eelmisel päeval saavutas 48. koha). Järgmine esikümne tulemus järgnes 22. jaanuaril 2016 Kitzbüheli Alpi kahevõistluses. Samuti saavutas ta 2016-17 talvel kaks top 10 tulemust.

18. detsembril 2021 võitis Bennett oma esimese maailma karikasarja etapi Val Gardenas kiirlaskumises. 14. detsembril 2023 võitis ta seal hooaja 2023-24 esimese kiirlaskumise.

Bennett osales nii 2018. aasta taliolümpiamängudel Pyeongchangis (kiirlaskumises 16. ja Alpi kahevõistluses 17. koht) kui ka 2022. aasta taliolümpiamängudel Pekingis (kiirlaskumises sõitis rajalt välja). 
 
## Maailma karikasarja etapivõidud

## Välislingid

* Bryce Bennett Ameerika Ühendriikide olümpiakoondise veebilehel 
* [Bryce Bennett [Rahvusvaheline Suusaföderatsioon|FIS-i veebilehel]] 
* Bryce Bennett Olympedia.org veebilehel 
* Bryce Bennett USA suusakoondise veebilehel 
* Bryce Bennett Ski-DB Alpine Ski Database veebilehel
Oleg Rjahhovski

**Oleg Rjahhovski** (19. oktoober 1933 Taškent – 16. detsember 2023) oli Nõukogude Liidu kolmikhüppaja.

1958. aasta Euroopa meistrivõistlustel Stockholmis võitis ta kolmikhüppes hõbemedali. Kuldmedali võitis Poola kolmikhüppaja Józef Szmidt, pronksmedali Islandi kolmikhüppaja Vilhjálmur Einarsson.

Oleg Rjahhovski nimel oli 28. juulist 1958 kuni 3. maini 1959 kolmikhüpe maailmarekord **16.59**.
Jasmine Flury

**Jasmine Flury** (sündinud 16. septembril 1993 Davosis) on Šveitsi mäesuusataja. Ta on spetsialiseerunud kiirlaskumise ja super-G aladele. Tema senine suurim õnnestumine on 2023. aasta maailmameistrivõistluste kuldmedali võitmine kiirlaskumises. Ta on võistelnud kolmedel maailmameistrivõistlustel ja kahel taliolümpial.

Flury kasvas üles Davos Monsteinis ja õppis suusatama kolmeaastaselt. 11-aastaselt osales ta oma esimestel piirkondadevahelistel ja üleriigilistel noortevõistlustel. Ta osales FIS-i võistlustel esimest korda 2008. aasta detsembris ja saavutas esimese võidu sellel tasemel 2009. aasta veebruaris. Esimene esinemine Euroopa karikasarjas toimus 2010. aasta jaanuaris. Üllatuslikult tuli Flury 2011. aasta märtsis Šveitsi Super-G meistriks. Ta saavutas oma esimese poodiumikoha Euroopa karikasarjas 7. veebruaril 2012 Jasnás. Maailma karikasarja debüüdi tegi ta 11. jaanuaril 2014 Zauchensees, kus tuli kiirlaskumises 33. kohale. Juunioride MM-il on ta osalenud viiel korral, kus tema parimad tulemused olid kaks neljandat kohta (2013 ja 2014 kiirlaskumises).

Hooajal 2014-15 võitis Flury kolm Euroopa karikasarja etappi. Ta oli üldarvestuses kolmas ning kiirlaskumise ja super-G edetabelis teine. See tähendas kindlat stardikohta järgmiseks MK-hooajaks. Kuid puusavigastuse tõttu ei saanud ta talvel 2015-16 ühelgi võistlusel võistelda. Ta võitis oma esimesed MK-punktid 18. detsembril 2016 Val-d'Isère'is Super-G 11. kohaga. Jasmine Flury saavutas 2017/18. aasta talve esimese märkimisväärse tulemuse, kui saavutas 3. detsembril Lake Louise'is Super-G-l 7. koha. 9. detsembril 2017 sai Flury Sankt Moritzis oma esimese MK-võidu Super-G-s, mis oli ühtlasi tema esimene poodiumikoht MK-etapil.

29. jaanuaril 2022 saavutas Flury oma esimese poodiumikoha kiirlaskumises teise kohaga Garmisch-Partenkirchenis. Seejärel osales ta oma teistel olümpiamängudel Pekingis, kus saavutas kiirlaskumises 15. ja super-G 12. koha.

11. veebruaril 2023 võitis ta üllatuslikult 2023. aasta maailmameistrivõistlustel Méribelis kiirlaskumises kuldmedali. 16. detsembril 2023 võitis ta Val-d'Isère'is esimest korda kiirlaskumises maailma karikasarja etapi.

## Maailma karikasarja etapivõidud

## Välislingid

* Jasmine Flury koduleht
* [Jasmine Flury [ROK]-i veebilehel]
* [Jasmine Flury [Rahvusvaheline Suusaföderatsioon|FIS-i veebilehel]]
* Jasmine Flury SKI-DB.com veebilehel
* Jasmine Flury Olympedia.org veebilehel
Denny Laine

**Denny Laine** (sünninimi **Brian Frederick Hines**; 29. oktoober 1944 Birmingham, Inglismaa – 5. detsember 2023 Naples, Florida) oli inglise muusik.

1964. aastal oli ta rokkansambli The Moody Bluesi üks asutajaliikmeid. Ta oli ansamblis selle algusaastatel solist ja põhikitarrist. Ta kuulus ansamblisse 1966. aastani ja tegi kaasa vaid ansambli debüütalbumil "The Magnificent Moodies". Laine oli Briti singlite edetabelis esikohale jõudnud Moody Bluesi laulu "Go Now" solist.

Aastatel 1971–1981 kuulus Laine ansamblisse Paul McCartney and Wings. Ta oli Paul ja Linda McCartney kõrval ainus, kes kuulus ansamblisse kogu selle tegevusaja jooksul. Laine oli mitme Wingsi laulu kaasautor, sealhulgas kirjutas ta koos Paul McCartneyga laulu "Mull of Kintyre" (1977).

1970. aastatel alustas Laine ka soolokarjääri. Tema debüütsooloalbum ilmus 1973. aastal. Karjääri jooksul mängis ta paljude artistide ja ansamblitega.

2018. aastal võeti Laine The Moody Bluesi liikmena vastu Rock'n'rolli Kuulsuste Halli.

## Sooloalbumid

* "Ahh...Laine" (1973)
* "Holly Days" (1977)
* "Japanese Tears" (1980)
* "Anyone Can Fly" (1982)
* "Hometown Girls" (1985)
* "Wings on My Feet" (1987)

* "Lonely Road" (1988)
* "Master Suite" (1988)
* "All I Want Is Freedom" (1990)
* "Reborn" (1996)
* "Wings at the Sound of Denny Laine" (1996)
* "The Blue Musician" (2008)

## Välislingid
* "Suri hiilgav Inglise laulja ja kitarrist". kultuur.postimees.ee. 8. detsember 2023
Talking Heads

**Talking Heads** oli USA rokkbänd, mis moodustati 1975. aastal New Yorgi linnas. Bändi liikmed olid David Byrne (vokaal ja kitarr), Chris Frantz (trummid), Tina Weymouth (basskitarr) ja Jerry Harrison (klahvpillid ja kitarr). Kirjeldatud kui "üks 1980-ndate kõrgeimalt hinnatud bände," aitas Talking Heads kaasa ''new wave''-muusika arengule pannes pungi, ''art rocki'', funki ja maailmamuusika kokku äreva, puhta imagoga.

Byrne, Frantz ja Weymouth kohtusid esmakursuslastena Rhode Islandi disainikoolis, kus nad moodustasid ansambli Artistics. Nad kolisid New Yorki 1975. aastal, liitusid New Yorgi pungi liikumisega, kaasasid Harrisoni ja panid ansamblile uueks nimeks Talking Heads. Nende debüütalbum "Talking Heads: 77" anti välja 1977. aastal ning leidis kriitikute poolt heakskiidu. Nad tegid koostööd briti produtsendi Brian Enoga kõrgelt hinnatud albumitel "More Songs About Buildings and Food" (1978), "Fear of Music" (1979) ja "Remain in Light" (1980), mis liitsid kokku nende kunstikooli isikupära ja mõjutused artistidelt nagu Parliament-Funkadelic ja Fela Kuti. 1980-ndate algusest saati kaasasid nad teisi muusikuid oma lindistamistel ja kontsertidel, sealhulgas kitarrist Adrian Belew, klahvpillimängija Bernie Worrell, laulja Nona Hendryx ja bassimängija Busta Jones. 

Pärast lühikest pausi jõudis Talking Heads oma karjääri kõige edukamasse punkti 1983. aastal USA-s esikümnesse jõudnud looga "Burning Down the House" albumilt "Speaking in Tongues". 1984. aastal avaldasid nad kontsertfilmi "Stop Making Sense", mille režissöör oli Jonathan Demme. Nendel esitamistel liitusid nendega Worrell, kitarrist Alex Weir, löökpillimängija Steve Scales ja lauljad Lynn Mabry ja Ednah Holt. 1985. aastal andis ansambel välja oma enimmüüduma albumi "Little Creatures". Nad produtseerisid heliribaalbumi Byrne'i filmile "True Stories" (1986) ja andsid välja oma viimase, *[[Worldbeat|worldbeati]]* mõjutustega albumi "Naked" (1988) enne laialiminekut 1991. aastal. Ilma Byrne'ita mängisid ülejäänud bändiliikmed Shrunken Headsi nime all ning andsid nime **The Heads** all 1996. aastal välja albumi "No Talking, Just Head". 

2002. aastal võeti Talking Heads vastu Rock'n'rolli Kuulsuste Halli. Ansambli neli albumit ilmusid ajakirja Rolling Stone kõigi aegade 500 parima albumi nimekirjas ning kolm nende laulu ("Psycho Killer", "Life During Wartime" ja "Once in a Lifetime") arvati Kuulsuste Halli 500 kõige enam rock'n'rolli mõjutanud laulude nimekirja. Talking Heads ilmus 64. kohal kanali VH1 saja parima artisti nimekirjas ning Rolling Stone'i kõigi aegade saja parima artisti nimekirja 2011. aasta väljaandes olid nad 100. kohal. 

## Stuudioalbumid
* "Talking Heads: 77" (1977)
* "More Songs About Buildings and Food" (1978)
* "Fear of Music" (1979)
* "Remain in Light" (1980)
* "Speaking in Tongues" (1983)
* "Little Creatures" (1985)
* "True Stories" (1986)
* "Naked" (1988)

## Viited
David Byrne

**David Byrne** (sündinud 14. mail 1952 Dumbartonis) on Briti-USA muusik ja muusikateoreetik.

Ta on eelkõige tuntud aastatel 1975–1991 tegutsenud *[[new wave]]*i ansambli Talking Headsi asutajaliikme, peamise laulukirjutaja, laulja ja kitarristina.

1980. aastatel alustas Byrne soolokarjääri. Tema esimene sooloalbum "Rei Momo" ilmus 1989. aastal. Kokku on ta andnud välja kaheksa sooloalbumit. Kõige edukamaks võib pidada alles tema viimast, 2018. aastal ilmunud albumit "American Utopia", mis jõudis USA-s kolmandale ja Suurbritannias 16. kohale. Lisaks on Byrne salvestanud kaks albumit koos Brian Enoga ja ühe albumi St. Vincentiga. Ta on olnud samuti mitme lavateose autor, loonud muusikat mitmele muusikale ja kirjutanud mitu muusikaalast raamatutut. 1987. aastal lõi koos Ryūichi Sakamoto ja Cong Suga filmile "Viimane keiser" ("The Last Emperor") muusika, pälvides selle eest Oscari, Kuldgloobuse ja Grammy auhinna.

2002. aastal võeti ta ansambli Talking Headsi liikmena vastu Rock'n'rolli Kuulsuste Halli.

## Diskograafia
;Sooloalbumid
* "Rei Momo" (1989)
* "The Forest" (1991)
* "Uh-Oh" (1992)
* "David Bryne" (1994)
* "Feelings" (1997)
* "Look into the Eyeball" (2001)
* "Grown Backwards" (2004)
* "American Utopia" (2018)
* "Who Is the Sky?" (2025)

;Koostööalbumid
* "My Life in the Bush of Ghosts" (koos Brian Enoga; 1981)
* "Everything That Happens Will Happen Today" (koos Brian Enoga; 2008)
* "Love This Giant" (koos St. Vincentiga; 2012)

## Välislingid
* Ametlik koduleht